Drømtorp videregående skole

Drømtorp videregående skole er en skole i Nordre Follo kommune, og ligger under Akershus fylkeskommune. Skolen ligger på Drømtorp, to kilometer fra Ski sentrum. Flertallet av elevene er avhengige av buss for å komme til skolen. Den er en av syv videregående skoler i Folloregionen. I 2021 hadde skolen om lag 650 elever og 131 ansatte.
 Utdanningstilbud 
Skolen tilbyr seks utdanningsprogram:

 Informasjonsteknologi og medieproduksjon
 Helse- og oppvekstfag
 Salg, service og reiseliv
 Medier og kommunikasjon
 Påbygging til generell studiekompetanse

Skolen har også et tilbud om tilrettelagt opplæring for elever med spesielle behov.

 Visjon 
Skolens visjon er «Ditt potensial – vårt felles ansvar». Dette mottoet ble innført som del av en større satsing for å bedre miljø og omdømme ved skolen.

 Historie 
I 1967 åpnet Ski yrkesskole for handel og kontor dørene i Kirkeveien i Ski. Da den nasjonale skolereformen i 1976 ble innført, skiftet yrkesskolen navn til Kontra videregående skole. Høsten 1993 ble skolen flyttet til Ski næringspark på Drømtorp, på en tomt der det inntil 1984 hadde ligget en fabrikk som tilvirket sprengstoff. Navnet ble da endret til Drømtorp videregående skole.

Nye Ski videregående skole (også omtalt som Ski sentrum videregående skole) var en vedtatt ny videregående skole i Ski sentrum i Nordre Follo kommune, planlagt for åpning august 2027. Den nye skolen skulle etter planen romme 1100 elever og cirka 220 ansatte, bibliotek, flerbrukshall og et parkeringshus. Skolen skulle tilby opplæringstilbud innenfor studieforberedende og yrkesfaglige utdanningsprogram, samt tilrettelagt opplæring. Elevplassene fra Drømtorp videregående skole var planlagt å flyttes til den nye skolen. Det skulle også utdanningsprogrammet musikk, dans og drama ved Ski videregående skole. Prosjektet ble i november 2023 vraket av nye Akershus fylkesting, etter at nye estimat viste at skolen ble over 1,2 milliarder kroner dyrere enn budsjettert. I stedet legges det opp til utvidelse på Drømtorp.

 Skolebygningen 
Skolens lokaler ligger i en tidligere industribygning som tidligere huset butikker, kinarestaurant, frisør og bank. Lokalene var ikke ment for å drive undervisning i, og i noen av klasserommene sto det blant annet store søyler.

Skolebygningen ble derfor i 2008 bygget om og renovert for 83 millioner kroner. Dermed ble eksisterende kontorbygninger konvertert til undervisningsformål og bundet sammen med en ny foajé med inngangsparti og auditorium. Området ut mot Dynamittveien, var tidligere et fortorg til skolen, og her ble det bygget et "glasshus" med ganger løftet opp i andre etasje. Glasstorget ga elevene et areal innendørs som de kan samle seg på i friminutter. I nybygget på torget ut mot Dynamittveien ble det også plassert til fem-seks grupperom i tilknytning auditoriet.

Hovedbygningen med «den røde klossen» skiller seg ut i en ellers så nøktern bebyggelse på Drømtorp. «Klossen» gjenspeiler enden av en Ferrari på full fart inn i fremtiden.

 Etymologi 
Navnet Drømtorp kommer av Drymbulstorp, som finnes i skriftlige kilder fra 1400-tallet. Drymbull er et personnavn avledet av ordet Drumbr, som betyr trekubbe, og torp, som betyr tett bebodd, folksomt sted. Allerede i 1578 ble navnet skrevet som «Drømtorp».

 Priser 
Drømtorp-elever har mottatt en rekke priser gjennom årene.

DeathTrip, kampanjekonkurranse fra Ung i trafikken

 2021: Det blir for dumt (1. plass / vinner). Produsert av Jacob Bolin Lund, Linea Egeland, Stephanie Smith Nielsen og Celine Bratlie.
2021: Drit i bilen. Du kommer deg hjem (2. plass). Produsert av Daniela Lozano og Helena Lauvli.
2020: Kjøretur med døden (vinner av «Folkets favoritt»). Produsert av David Bramslev.
2019: Kjipt (1. plass / vinner). Produsert av Jack Nielsen, Brage Bergh, Ludvik Gulliksen og Ole B. Sætveit.
2014: #ikketadensjansen (1. plass / vinner). Produsert av Stian Høybråten, Cathrine Høgenes, Junie Christie og Andrea Støttum Olsen

 Amandusfestivalen

2009: Kunsten å Nonchalere Fingermat: Nominert til Beste storfilm.
Skole-NM:

Drømtorp videregående skole var i 2019 vertskap for skole-NM i yrkesfag. Drømtorps to egne finalister, Emilie Hansen Wilhelmsen og Celina Paalerud, representerte Akershus i barne- og ungdomsarbeiderfaget. Begge elever tok NM-sølv.

 Planer om ny videregående skole 
Det ble i 2015 vedtatt bygget en ny videregående skole i Ski sentrum. Den nye skolen skal romme 1100 elever og cirka 220 ansatte. Når det nye undervisningsanlegg står klart til bruk, skal elevplassene flyttes fra Drømtorp til den nye skolen.

 Referanser 

 Eksterne lenker 
 Skolens offisielle nettsted

Kategori:Skoler i Nordre Follo
Kategori:Videregående skoler i Akershus
Kategori:Utdanningsinstitusjoner etablert i 1967